Rådets resolution

af 22. december 2003

om styrkelse af EU-samarbejdet inden for civilbeskyttelsesforskning

(2004/C 8/02)

RÅDET FOR DEN EUROPÆISKE UNION,

som tager følgende i betragtning:

(1) Et af de strategiske mål i det program med henblik på at forbedre samarbejdet i EU om at forebygge og begrænse følgerne af kemiske, biologiske, radiologiske og nukleare terrortrusler (CBRN), der blev vedtaget den 20. december 2002, er at styrke det videnskabelige grundlag for dette arbejde. En sådan styrkelse vil gøre det muligt at analysere og vurdere CBRN-risici, nedbringelse og forebyggelse af sårbare punkter, overvågning, varsling og kommunikation samt konsekvensstyring, på effektiv vis.

(2) I denne forbindelse er Kommissionen og medlemsstaterne blevet opfordret til at gøre brug af Det Europæiske Fællesskabs sjette rammeprogram for forskning, teknologisk udvikling og demonstration som bidrag til realisering af det europæiske forskningsrum og til innovation (2002-2006) vedtaget ved Europa-Parlamentets og Rådets afgørelse nr. 1513/2002/EF(1) med henblik på at styrke samarbejdet på dette område.

(3) Den analyse og de overvejelser, der ligger til grund for, at forskning blev medtaget i de strategiske mål for CBRN-programmet, er også relevante i forbindelse med enhver anden risiko, hvad enten den er naturbetinget eller menneskeskabt.

(4) De europæiske lande har i de senere år været udsat for en hidtil uset række af naturkatastrofer; navnlig har hyppigheden og alvoren af de negative vejrfænomener udvist en stigende tendens med mange forskelligartede naturkatastrofer til følge.

(5) Den stadig hurtigere teknologiske udvikling, den stigende kompleksitet, der præger samfundet, de udviklede lande og den stigende befolkningstæthed medfører en forøgelse af de risici, befolkningen udsættes for, f.eks. industrielle risici, herunder risici i forbindelse med forarbejdning og oplagring af farlige stoffer, samt risici i forbindelse med øget trafik, herunder transport af farlige stoffer; denne udvikling medfører desuden en stigning i antallet af hverdagsulykker og negative virkninger for miljøet.

(6) Der bør træffes de nødvendige foranstaltninger for at begrænse disse naturbetingede og teknologiske risici, bl.a. forskningsinitiativer med henblik på at forbedre kendskabet til årsagerne til disse risici, for at forbedre metoderne til at begrænse de skadelige virkninger og forbedre mulighederne for at forudse visse naturfænomener, så der i tide kan iværksættes civilbeskyttelsesaktioner.

(7) I Rådets beslutning 2001/792/EF, Euratom, af 23. oktober 2001 om indførelse af en fællesskabsordning til fremme af styrket samarbejde om indsatser på civilbeskyttelsesområdet(2) opfordres Kommissionen til at fremme indførelsen og anvendelsen af nye teknologier til brug for ordningen, herunder varslingssystemer og systemer til udveksling af information, brug af satellitteknologi og støtte til beslutningstagning i forbindelse med forvaltning af katastrofer eller større ulykker.

(8) Det er stadig af grundlæggende betydning at styrke forbindelsen mellem personer, der er involveret i civilbeskyttelse, og forskere.

OPFORDRER KOMMISSIONEN OG MEDLEMSSTATERNE TIL

1. at fremme udviklingen af forskningsprojekter vedrørende begrænsning af naturbetingede og teknologiske risici og reduktion af antallet af relaterede ulykker og samtidig udvikle størst muligt samarbejde mellem de berørte aktører

2. med henblik herpå at tilskynde forskningsinstitutter og andre relevante enheder til at arbejde hen mod fælles civilbeskyttelsesmål med henblik på at forbedre beskyttelsen af de europæiske borgere mod naturbetingede og teknologiske risici, under anvendelse af de muligheder, der gives i sjette rammeprogram for forskning

3. at fremme aktionerne på det forskningsområde, der er omhandlet i beslutning 2001/792/EF, Euratom

4. at udbygge forbindelserne mellem forskere og personer involveret i civilbeskyttelse.

(1) EFT L 232 af 29.8.2002, s. 1.

(2) EFT L 297 af 15.11.2001, s. 7.